b"\n_START_ARTICLE_\nLlu\xc3\xafsa Jover i Armengol\n_START_SECTION_\nTraject\xc3\xb2ria\n_START_PARAGRAPH_\nLlu\xc3\xafsa Jover es va llicenciar en Belles Arts i a partir d'aquell moment va comen\xc3\xa7ar a treballar en escoles, instituts i a la Universitat de Barcelona. A partir de de 1975 es va incorporar a la Universitat Aut\xc3\xb2noma de Barcelona com a professora titular de dibuix a la Facultat de Ci\xc3\xa8ncies de l'Educaci\xc3\xb3, on va continuar fins al 2013. Com a docent, ha impartit cursos, seminaris i mestratges a Catalunya, a l'estat espanyol i a l'estranger sobre did\xc3\xa0ctica de d'arts pl\xc3\xa0stiques, dibuix, pintura, escultura, il\xc2\xb7lustraci\xc3\xb3, t\xc3\xa8cniques gr\xc3\xa0fiques i d'impressi\xc3\xb3, etc. En aquest sentit, tamb\xc3\xa9 \xc3\xa9s autora d'articles i de llibres de contingut did\xc3\xa0ctico-pedag\xc3\xb2gic en l\xe2\x80\x99\xc3\xa0mbit de l\xe2\x80\x99educaci\xc3\xb3 art\xc3\xadstica i les seves t\xc3\xa8cniques._NEWLINE_Jover ha contribu\xc3\xaft a les il\xc2\xb7lustracions d'obres d'escriptors de prestigi com Josep Maria Benet i Jornet, Teresa Duran, Ricard Creus, Miquel Desclot, Aurora D\xc3\xadaz-Plaja, F\xc3\xa9lix de Az\xc3\xbaa, Gabriel Garcia M\xc3\xa1rquez, Enric Larreula, N\xc3\xa9stor Luj\xc3\xa1n, Carme Riera, Francesc Parcerisas, Manuel V\xc3\xa1zquez Montalb\xc3\xa1n... etc, i en estampes de les editorials Grup Enciclop\xc3\xa8dia Catalana, P\xc3\xb2rtic, La Galera, Alfaguara, Publicacions de l'Abadia de Montserrat, Edicions 62 o Edicions Proa._NEWLINE_Pel que fa a la seva col\xc2\xb7laboraci\xc3\xb3 amb la premsa escrita, Jover va plasmar una mirada cr\xc3\xadtica i morda\xc3\xa7 sobre l\xe2\x80\x99actualitat\xc2\xa0als diaris El Pa\xc3\xads, La Vanguardia, El Punt Avui i a revistes especialitzades com Offarm, Jano, Perspectiva Escolar i divulgatives com Cavall Fort. Tamb\xc3\xa9 ha treballat en projectes institucionals de la Generalitat de Catalunya, de la Diputaci\xc3\xb3 de Barcelona, de la Corporaci\xc3\xb3 Metropolitana de Barcelona (actual AMB) i de diversos ajuntaments (entre altres) amb dissenys, maquetes, cartells, logotips i imatges corporatives. En l'\xc3\xa0mbit de l'audiovisual, va realitzar incursions en el m\xc3\xb3n audiovisual, com la col\xc2\xb7laboraci\xc3\xb3 en els dibuixos animats Ai l\xe2\x80\x99ou ai l\xe2\x80\x99ou, Taller de pl\xc3\xa0stica, el joc de mirar i la creaci\xc3\xb3 de mascotes televisives a TV3._NEWLINE_Ha estat membre i comiss\xc3\xa0ria de grups d'art i creaci\xc3\xb3, d'editorials i entitats culturals diverses, aix\xc3\xad com jurat d'il\xc2\xb7lustraci\xc3\xb3 i de congressos sobre cultura catalana.\n_START_SECTION_\nEstil art\xc3\xadstic\n_START_PARAGRAPH_\nEl seu estil \xc3\xa9s considerat com a gr\xc3\xa0fic, de tra\xc3\xa7 din\xc3\xa0mic i desimbolt sobre fons abstractes. Es caracteritza sobretot per l'\xc3\xbas de la tinta per a definir contorns. Des de 1992 va comen\xc3\xa7ar a experimentar amb altres materials: vidre, porcellana, roba i planxes met\xc3\xa0l\xc2\xb7liques, elements amb els que ha presentat diverses col\xc2\xb7leccions d\xe2\x80\x99ampolles, gerres i gots de vidre esmaltat, o s\xc3\xa8ries de safates de porcellana amb clares reminisc\xc3\xa8ncies hom\xc3\xa8riques. Amb cer\xc3\xa0mica, va col\xc2\xb7laborar en l'elaboraci\xc3\xb3 d'escultures amb la ceramista catalana Madola._NEWLINE_La recerca de Jover en el camp de l'art l'ha portat a presentar les seves obres en exposicions individuals i col\xc2\xb7lectives d'il\xc2\xb7lustracions, gravats i objectes amb t\xc3\xa8cniques mixtes a territori catal\xc3\xa0, espanyol i tamb\xc3\xa9 a l'estranger."